La UPG sorteja l'ordre de matrícula per als cursos i tallers del primer quadrimestre
20 setembre 2024

## La UPG sorteja l'ordre de matrícula per als cursos i tallers del primer quadrimestre20 setembre 2024Última actualització: 20 setembre 2024

![](../gestion/img/341a595d99368797f860857e27478baced122c51e5ccd34f4079bdbe9a301b29.JPG)  
  

La **Universitat Popular de Gandia** ha celebrat este matí el **sorteig públic de les places disponibles per al curs 2024-2025**. L’acte, que es realitza en obert a tota la ciutadania en una de les sales del consistori municipal, ha comptat amb la presència de la **regidora d’Educació, Esther Sapena** qui ha estat acompanyada pels tècnics i treballadors de la UPG així com per la **secretària general de l’Ajuntament de Gandia, Vanessa Felip**, qui ha donat fe de l’acta.

  
El **primer quadrimestre del curs començarà el 21 d’octubre i s’allargarà fins al 7 de febrer** i en total s’han oferit **28 cursos i 8 tallers en els que es pot donar cabuda a poc més de 500 persones**, la qual cosa suposa la meitat de les persones inscrites que han sigut un total de 990. En concret, han estat 397 les persones que passaran a la llista d’espera fins que els admesos al sorteig facen efectiva la matrícula. En cas que algú que està admés al sorteig no es matricule, es passarà al següent de la llista fins a cobrir les places de cada curs.

  
Les llistes d’espera més elevades es troben en els cursos de Balls de Saló, Ceràmica, Dibuix i Pintura i Restauració de Mobles, on hi ha un excedent de més de 30 persones per curs. Concretament en ceràmica, s’ofereixen 24 places i s’han inscrit 107 persones, 83 passen a la llista d’espera; en Dibuix i Pintura s’han ofertat 60 places i s’han inscrit un total de 154 persones, amb la qual cosa 94 estan en llista d’espera; en Balls de Saló s’han inscrit 50 persones per a 20 places el que suposa una llista d’espera de 30 persones i en Restauració de Mobles s’ofereixen 15 places i s’han inscrit 59 persones amb la qual cosa 44 persones estaran en llista d’espera.

  
D’altra banda, dels 6 tallers que hui entraven en sorteig, només ha calgut realitzar el sorteig de places en el Taller de Telèfon Mòbil. Usos i Aplicacions, que comptava amb 20 persones inscrites i oferia 12 places. La resta dels tallers no ha sigut necessari incloure’ls al sorteig ja que no s’han cobert totes les places ofertades com és el cas d’Observació Astronòmica, Cinephone, Il·lustrem un relat; Productes de neteja per a la llar ECO, i Expressió Corporal. Per tant, en estos tallers encara queden algunes places lliures que es cobriran per odre d’inscripció fins la data d’inici de cadascun d’ells.

  
**Més informació a la UPG**

Els llistats amb el resultat del sorteig i l’acta oficial del mateix es troben penjats en el tauler d’anuncis de la Universitat Popular de Gandia, a la plaça Loreto núm. 4. **A partir del proper dilluns dia 23 de setembre i fins el 4 d’octubre es realitzaran les matrícules per als admesos en horari d’oficina de 9 a 14h**.

[Twittear](https://twitter.com/share)